KOMISIJOS REGLAMENTAS (EB) Nr. 1856/2004
2004 m. spalio 26 d.
papildantis Reglamento (EB) Nr. 2400/96 priedą, susijusį su tam tikrų pavadinimų įrašymu į „Saugomų kilmės vietos nuorodų ir saugomų geografinių nuorodų registrą“ (Lardo di Colonnata)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 14 d. Tarybos reglamentą (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1), ypač į jo 7 straipsnio 5 dalies a punktą ir 6 straipsnio 4 dalies pirmą įtrauką,
kadangi:
(1)
Pagal Reglamento (EEB) Nr. 2081/92 5 straipsnio 5 dalį Italija Komisijai pateikė prašymą įregistruoti nuorodą Lardo di Colonnata kaip geografinę nuorodą.
(2)
Remiantis Reglamento (EEB) Nr. 2081/92 6 straipsnio 1 dalimi, buvo nustatyta, kad tame prašyme yra visi 4 straipsnyje numatyti elementai.
(3)
Paskelbus įregistravimo prašymą Europos Sąjungos oficialiajame leidinyje (2), Ispanija pateikė Komisijai prieštaravimo pareiškimą, kaip numatyta Reglamento (EEB) Nr. 2081/92 7 straipsnyje.
(4)
Prieštaravimo pareiškimo esmė buvo Reglamento (EEB) Nr. 2081/92 2 straipsnyje numatytų sąlygų nesilaikymas, pareiškimas buvo priimtinas pagal minėto reglamento 7 straipsnio 4 dalį. Vienam šviežios mėsos eksportuotojui pateikus skundą, Ispanija užginčijo geografinės Lardo di Colonnata žaliavos gamybos ir perdirbimo teritorijos ribų nustatymo metodiką.
(5)
2004 m. sausio 29 d. laišku Komisija pakvietė suinteresuotas valstybes nares ieškoti tarpusavio sutarimo, laikantis jų pačių nustatytų vidaus procedūrų. Italija pateikė paaiškinimus apie geografinių žaliavos gamybos ir perdirbimo teritorijų ribų nustatymo metodiką ir Ispanija davė savo sutikimą registravimui.
(6)
Buvo atlikti patikslinimai šios nuorodos specifikacijos santraukoje, ypač jos 4.3 dalyje, susijusioje su geografine teritorija.
(7)
Atitinkamai Lardo di Colonnata nuorodą dera įrašyti į „Saugomų kilmės vietos nuorodų ir saugomų geografinių nuorodų registrą“ ir saugoti Bendrijos plane kaip saugotiną geografinę nuorodą.
(8)
Komisijos reglamento (EB) Nr. 2400/96 (3) priedas turėtų būti atitinkamai papildytas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2400/96 priedas yra papildomas šio reglamento I priede esančia nuoroda.
Pirmoje pastraipoje minima nuoroda yra įtraukiama į „Saugomų kilmės vietos nuorodų ir saugomų geografinių nuorodų registrą“ kaip saugotina geografinė nuoroda (SGN), numatyta Reglamento (EEB) Nr. 2081/92 6 straipsnio 4 dalyje.
2 Straipsnis
Apibendrinta santrauka, atkartojanti pagrindinius gaminio specifikacijos elementus, yra šio reglamento II priede.
3 Straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 26 d.